Skont abbozz ta' liġi mħabbar ilbieraħ mill-Ministru tal-Ugwaljanza Owen Bonnici, il-pussess ta' seba' grammi kannabis għall-użu personali u l-ikkultivar sa massimu ta' erba' pjanti tal-kannabis ma jibqgħux illegali. Il-Gvern qed jipproponi 20 bidla fil-liġi, wara l-white paper li ħareġ f'Marzu u l-proċess ta' konsultazzjoni li ngħalqet f'Mejju. B'kollox kien hemm 350 sottomissjoni. L-użu tal-kannabis jaf iwassal għall-użu ta' drogi aktar perikolużi – Caritas Malta Dwar din il-white paper, Caritas Malta kienet esprimiet it-tħassib tagħha, b'mod partikolari dwar "in-normalizzazzjoni tal-użu tad-droga". Kienet qalet li għalkemm "mhux dawk kollha li ħadu l-kannabus żviluppaw dipendenza fuqha jew fuq sustanzi oħra, l-esperjenza tagħna turi li kważi kull min għandu dipendenza serja fuq droga, bdew bil-kannabis. Huwa stmat li madwar wieħed minn kull 10 li kkunsmaw il-kannabis, jispiċċaw b'dipendenza qawwija fuq il-kannabis". Il-Ministru Bonnici qal li l-ewwel qari tal-abbozz li jispjega l-bidliet li qed jipproponi l-Gvern sar fil-Parlament it-Tnejn li għadda. L-abbozz kollu se jkun ippubblikat fil-Gazzetta tal-Gvern din il-ġimgħa. Fi kliem Bonnici, dawn il-proposti se jkun qed jirregolarizzaw is-sors minn fejn in-nies jixtru l-kannabis biex jitwaqqfu darba għal dejjem il-black markets u ċ-ċrieki tad-droga. Il-Ministru għamilha ċara li dan l-abbozz mhux qed iħeġġeġ lin-nies biex jikkunsmaw il-kannabis imma tnaqqas ir-riskju tal-periklu għal ħafna nies. Hu ħabbar ukoll li se titnieda kampanja edukattiva biex il-poplu jevita li jaqa' fin-nassa tal-vizzju u li se jitħabbru xi inizjattivi mill-Ministeru tiegħu biex l-NGOs jippromwovu l-ipprattikar tal-isport u tal-arti. Dawn huma l-20 proposta li semma l-Ministru Bonnici: Id-dekriminalizzazzjoni tal-pussess ta' mhux aktar minn seba' grammi ta' kannabis għal persuni li għandhom 18-il sena jew aktar; Dawk li għandhom inqas minn 18-il sena u jinqabdu bil-pussess ta' ammont sa seba' grammi ta' kannabis se jiġu mħarrka biex jidhru quddiem il-Kummissarju għall-Ġustizzja sabiex jiġi rakkomandat pjan ta' kura; Jekk tinqabad b'aktar minn seba' grammi sa 28 gramma ta' kannabis, tiġi mħarrek biex tidher il-Kummissarju għall-Ġustizzja u tkun immultat bejn €50 u €100 u l-kannabis tiegħek tiġi kkonfiskata; Il-konsum ta' kannabis fil-pubbliku jagħti lok biex l-akkużat jitressaq quddiem il-Kummissarju għall-Ġustizzja u jingħata multa ta' €235. Din il-proposta ma tapplikax għal dawk li għandhom il-permess biex jikkonsmaw il-kannabis għal skopijiet mediċi; Jekk tinqabad tikkonsma l-kannabis quddiem persuna taħt it-18-il sena, kemm fil-pubbliku u kemm fil-privat, tiġi mħarrek biex tidher quddiem il-Kummissarju għall-Ġustizzja u tħallas multa ta' bejn €300 u €500 li ma tistax titħallas onlajn; Jistgħu jitħallsu online fil-minimu tagħhom il-penali l-oħra dwar pussess mhux permess (sa 28 gramma) jew tipjip fil-pubbliku meta imposti fuq persuni ta' 'l fuq minn tmintax -il sena; Il-kultivazzjoni ta' massimu ta' erba' pjanti tal-kannabis jista' jsir biss fil-post tar-residenza u jkun żgurat li l-pjanti ma jidrux minn postijiet oħra; Jekk tikkultiva l-kannabis, se jkun permess li żżomm sa 50 gramma ta’ kannabis imnixxfa fil-post tar-residenza. Jekk taqbeż dan il-limitu, il-kannabis tiġi kkonfiskata mill-Pulizija u jittieħdu passi kontrik dwar il-pussess. Se jkun permess it-twaqqif ta’ assoċjazzjonijiet li l-iskop tagħhom hu li jikkultivaw il-kannabis. Dawn iridu jkunu "non-profit organisations" li kull membru jrid ikolli aktar minn 18-il sena. Ħadd ma jista’ jkun membru f’aktar minn organizzazzjoni waħda; Kull organizzazzjoni jista’ jkolla sa massimu ta’ 500 membru u l-ammont ta’ kannabis li jitqassam lil kull membru ma jistax ikun aktar minn seba’ grammi kuljum b’massimu ta’ 50 gramma kull xahar; L-organizzazzjonijiet ma jistax ikollha fil-pussess tagħha aktar minn 500 gramma ta’ kannabis imnixxfa; Il-bini tal-organizzazzjonijiet iridu jkunu imqar 250 metru ‘l bogħod minn skejjel, klabbs u ċentri taż-żgħażagħ u ma jistux jagħtu indikazzjoni li qed jagħmlu attivitajiet relatati mal-kannabis; L-organizzazzjonijiet iridu jassikuraw li l-preżenza tagħhom ma tikkaġunax fastidju; L-organizzazzjonijiet iridu jkunu reġistrati u mogħtija permess mill-Awtorità dwar l-Użu Responsabbli tal-Kannabis li hija awtorita li se titwaqqaf bl-istess Att; Kull organizzazzjoni trid issegwi l-ordnijiet tal-Awtorità dwar l-ikkultivar u trasport tal-kannabis; Kull tliet xhur l-organizzazzjonijiet iridu jagħtu rendikont lill-Awtorità dwar l-attività tagħhom u n-numru ta’ membri; Is-sidien u l-membri tal-organizzazzjonijiet ma jistux ikunu persuni ġuridiċi jew entitajiet legali oħra; L-Abbozz jipproponi li titwaqqaf l-Awtorità dwar l-Użu Responsabbli tal-Kannabis li se tirregola s-settur b’mod illi twettaq ukoll miżuri edukattivi, ta’ kuntatt mal-persuni b’ interess fis-settur u ta’ harm reduction. Huwa propost ukoll tibdil fid-definizzjoni ta’ "kannabis" b’ mod illi "Kannabis" tkun tfisser "il-fjoritura u l-weraq ta’ kwalunkwe pjanta tal-ġenus kannabis u tinkludi kwalunkwe raża tal-istess pjanta u kwalunkwe preparazzjoni maħruġa mill-istess pjanta, iżda ma tinkludix iż-żerriegħa tagħha, jew prodotti tal-kannabinojdi li ma jkunx fihom iktar minn zero punt tnejn (0.2) fil-mija ta’ tetrahydrocannabinoil (THC)." Min instab ħati minn Qorti ta’ reat li se jkun qed jiġi depenalizzat se jkun jista’ jneħħi s-sentenza mill-kondotta tiegħu b’ talba bil-miktub. Dan l-abbozz juri li l-Oppożizzjoni qed tagħmel il-bidla – Grech Il-Kap tal-Partit Nazzjonalista Bernard Grech saħaq li dan l-abbozz juri li l-proposti tal-PN qed ikunu parti mill-bidla. Hu saħaq li l-Gvern emenda l-proposti tiegħu kif qal hu fil-passat u żied jgħid li jixtieq li jkun hemm diskussjoni serja dwarha fil-Parlament. Jekk tixtieq tkun minn tal-ewwel li tirċievi l-aħħar aħbarijiet minn Malta, niżżel l-APP ta’ Newsbook minn hawn . .td_uid_3_615ee0b913ef9_rand.td-a-rec-img{text-align:left}.td_uid_3_615ee0b913ef9_rand.td-a-rec-img img{margin:0 auto 0 0}